Аинаугурациа ацеремониа мҩаԥысит Никарагуа аҳҭнықалақь Манагуа ареволиуциа Ашҭаҿы. Ауснагӡатә сасцәаны иҟан Венесуэла, Гондурас, Сальвадор рпрезидентцәа иара убасгьы атәылақәа жәпак рминистррақәеи русҳәарҭақәеи рнапхгаҩцәа.
Даниель Ортега, 2016 шықәса абҵарамзазы алхрақәа раан аиааира згаз, хынтәуп уажәы ареспублика ахадас далырхуеижьҭеи.
Аԥснытәи аделегациа Никарагуа рыҟазаараан имҩаԥысит рколлегацәеи дареи реиԥыларақәа. Иара убасгьы имҩаԥысит аделегациа алахәылацәеи Никарагуа Апрезидент Иусбарҭа ахаҭарнакцәеи реиԥылара.
Аиԥыларақәа раан ирылацәажәан Аԥсны-Никарагуатәи аизыҟазаашьақәа.
Аԥсны Адәныҟатәи аусқәа рминистр Даур Ақаҩба зхадараҿы дыҟаз Аԥсны Аҳәынҭқарра аделегациа иалахәын: аминистр ихаҭыԥуаҩ Олег Аршба, Аԥсны Адәныҟатәи аусқәа рминистрра аусзуҩцәа Ҭенгиз Ҭарбеи Мадина Зыхәԥҳаи, Сариа Џьопуаԥҳаи.